text: Skrydstrup kniber sig selv i armen efter succesfuldt Airshow 
  20 juni 2016 kl. 09.47
  Pladsen i Skrydstrup var nærmest ikke lukket, før nye udstillere meldte sig klar til Danish Air Show 2018. 
  Det var en træt major, TV SYD fangede over telefonen mandag formiddag.
  - Og ikke kun mig, også alle de andre, siger Jeppe Bech.
  Efter mange måneders forberedelse til Danish Air Show i Skrydstrup 2016, kan han nu puste ud - med lettelse.
  - Vi skal lige knibe os selv i armen, for det er gået super godt. Programmet, trafikken, maden, flyene og publikum - det hele gik efter planen, og det var en fantastisk dag, siger majoren.
  Faktisk gik det så godt, at nye udstillere allerede har meldt sig på banen til det næste show, som kommer til at foregå i Aalborg i 2018.
  - Flere har kontaktet mig for at sige, at de var enormt kede af, at de ikke var med søndag, og at de allerede nu kunne melde sig klar til showet om to år. Så selvom vi ikke engang har fået ryddet op endnu, så er vi allerede i gang med at planlægge, siger Jeppe Bech til TV SYD.
  Showet var også populært på TV SYDs hjemmeside og i aftenens udsendelse, hvor 164.000 seere fulgte med klokken 19.30 og efterfølgende 45.000 seere på TV SYD+, hvor et længere uddrag fra showet blev vist.
  Søndagens helt store trækplaster var en særlig gæst.
  - Der er ingen tvivl om, at Andreas Mogensen var interessant for både børn og voksne. Han var super god, siger majoren.
  Resten af ugen skal bruges på oprydning efter en festdag, hvor 150.000 tilskuere deltog.
  Du kan gense højdepunkterne på vores liveblog her
  
  